L'Ajuntament de Barcelona ha anunciat aquest dilluns que el domini .barcelona, aprovat el setembre del 2013 per l'organisme internacional que regula els noms de domini d'internet, s'activarà finalment el pròxim 20 de març i tindrà un cost de 40 euros anuals.

20.000 dominis .barcelona operatius és l'objectiu per als propers tres anys fixat pel consistori

El registre serà obert a tots els ciutadans i organitzacions, amb la condició que els continguts que s'hi publiquin estiguin "lligats a Barcelona o a la seva àrea d'influència". Segons ha detallat el consistori, "l’objectiu és que en els propers tres anys hi hagi uns 20.000 .barcelona operatius".

L'Ajuntament s'ha reservat diversos noms geogràfics, genèrics i de serveis públics que no estaran disponibles al públic. Per a la resta de noms, aquest dimarts 12 de gener s'obre un període de reserves que permetrà que els interessats s'assegurin el registre d'un domini abans de l'activació al març. Aquestes dominis tindran un preu especial de 100 euros per al primer any.

Juntament amb el domini .barcelona, l'Ajuntament també és propietari del domini .bcn, que serà d'ús exclusiu del consistori, per al qual es desconeix la data d'entrada en funcionament. La gestió dels dos nous dominis de Barcelona es va adjudicar a la Fundació puntCAT, que gestiona el domini .cat des de fa deu anys.